authors:
Мария Нестерова
Обновена
Дек
Автор

title: Задръстването на "Хемус" - 10 минути за километър

maintext:
Още по темата Следпразнични тапи: 3 км колона от автомобили на "Хемус" 26 дек 2016 15:46 21
10 минути за километър. С такава скорост се движи колоната, задръстила АМ "Хемус" в посока София, предаде репортер на Dnes.bg.
Задръстването започва от 45-ия километър на магистралата и приключва с вливането в една лента до тунела "Ечемишка".
Трафикът е допълнително усложнен от аварирали автомобили - "БМВ" със смолянска регистрация и "Фолксваген Поло" със софийска регистрация - вероятно прегрели.
Движението нататък е нормално.
По-рано колона от автомобили се бe образувала и на магистрала "Тракия" в посока София заради катастрофа. Инцидентът стана около 13:30 ч. на разклона за Верила.
При инцидента пострада пътничка от аварирал автомобил. Оказана й е медицинска помощ на място, след което е откарана в болнично заведение в столицата, съобщиха от МВР.
Интензивен е и трафикът към този час на деня и на входовете на София. Това каза комисар Тенчо Тенев, началник на Отдел "Пътна полиция" към СДВР, пред "Фокус".
"По-натоварено остава движението по булевардите "Цариградско шосе", на входа на "Ботевградско шосе", както и по стария път от Перник. Интензивен е трафикът от Пловдив към София. На някои места имаше задръствания", каза той.
Комисар Тенчо Тенев поясни, че светофарните уредби са на автоматичен режим.
"Не се налага да се регулира движението ръчно, но сме в готовност, ако се образуват по-големи колони", уточни той.
По думите му на територията на София са станали няколко леки пътни инциденти заради несъобразена скорост.
"Едното е от сега в кв. "Дружба" с момче и момиче, които са се ударили в стълб заради несъобразена скорост. Двамата са с охлузни рани. Настилките са мокри, в момента вали, може би ще го обърне на сняг. Времето е неприятно", коментира комисар Тенев.


authors:
Илиян Велков
Дек
Автор

title: Убийство от ревност! Красивата Милена - жертвата от Куртово Конаре

maintext:
26-годишната Милена е жертвата на зверското убийство в пловдивското село Куртово Конаре. Тялото й беше намерено снощи близо до къщата, в която живее.
На Милена й предстояла сватба, след като на Коледа получила годежен пръстен от приятеля си Илиян.
Момичето работила в месокомбинат в съседно село и тръгвала на работа за нощна смяна към мястото, където я чакали колегите й.
"Когато не дошла навреме на уговореното място, близки тръгнали да я търсят и са открили тялото й на улицата", съобщи за Dnes.bg зам.-окръжният прокурор на Пловдив Галина Андреева.
Младата жена е била наръгана с нож в гърдите. Не е била ограбена и няма следи от сексуално насилие.
Полицията е блокирала района около местопрестъплението и предстои да направи втори оглед на мястото.
Една от версиите, по които работи полицията, е убийство от ревност.

fasttext_language: bg


authors:
Камелия Цветанова
Обновена
Дек
По Публикацията Работи

title: Бизнесът на ало апашите цъфти, разкриваемостта - 10%

maintext:
През 2016 г. регистрираните телефонни измами са 680, което е с 200 по-малко в сравнение с 2015 г. Разкритите от тях са близо 150, което пък е около 10%.
Бизнесът на ало измамниците е изключително печеливш, призна инспектор Георги Несторов от сектор "Престъпления против собствеността" към ГД "Национална полиция".
125 хиляди лева даде възрастна жена от София на мошениците само преди месеци. Те са успели да я заблудят, че купува апартамент. Най-малката жертва на измама е 11-годишно момче, което се опитало да помогне на болен роднина, заблудено от измамник, който се представил за лекар.
"Разкриването на тези престъпления е изключително трудно, защото реалният извършител на измамата се намира в друго населено място, понякога на стотици километри от жертвата си", коментира Несторов пред Нова тв.
Има хора със стотици регистрирани карти към мобилни оператори така че човекът от другата страна на телефона е абсолютно анонимен.
"Тази година можем да се похвалим с 4-5 души, които са знакови фигури в този мрачен бизнес. Пред държавата те се водят безработни, но е видно от начина им на живот, че са хора със средства", добави инспекторът.
Според него схемата винаги е една и съща, само сценариите са различни, а реално, изпълнителите на измамата са мулетата - хората, които отиват да вземат парите от потърпевшите.
Най-често се искат пари за спешна операция, за катастрофа с пострадало дете, за капаро за покупка на техника, а през тази година много добре проработи и схемата с мним полицай, който иска съдействие за залавянето на телефонни измамници.
"Не давайте пари на непознати. Няма държавна институция, която да ви поиска пари на ръка", посъветва инспектор Георги Несторов.


authors:
Елка Василева
Обновена
Дек
По Публикацията Работи

title: 71 са вече жертвите на "Бояришник" в Иркутск

maintext:
Броят на загиналите от отравяне с концентрат за вана "Бояришник", съдържащ метилов алкохол, в Иркутск достигна 71 души, съобщиха за РИА Новости от здравните власти в региона.
"Общият брой на пострадалите е 117. През нощта е бил приет още един човек. На стационарно лечение са 36 души", казаха от здравните власти.
Болницата в Иркутск започна да приема пострадали в събота, като повечето от тях бяха в кома.
От момента на консумацията на "Бояришник" до появата на симптомите минава от един час до едно денонощие.
Образувано е углавно дело по случая с масовото отравяне с продукта, съдържащ метилов спирт. Следователите откриха незаконни цехове за производство на отровната течност и задържаха 12 души, които са я разпространявали.
Според властите на етикета ясно е посочено, че козметичният препарат не става за пиене, защото съдържа метилов спирт - токсична съставка, използвана често като антифриз, но въпреки това препаратът понякога се консумира като алкохол заради ниската му цена.
Цената на водката, продавана официално в търговската мрежа, прави питието недостъпно за милиони бедни жители на Русия, по-специално в провинцията, където стандартът е много нисък. Смята се, че близо 25 милиона души в Русия не разполагат с достатъчни доходи, за да купуват легален алкохол, отбелязва АФП.
Руският президент Владимир Путин настоя вчера да бъдат наложени ограничения върху продажбата на алкохолни заместители като аптечни препарати или козметични средства, "за да се намали консумацията им".
Някои руски министри отдавна предлагат властите да си признаят грешката и да върнат потребителите към легалната продукция, пише по този повод "Независимая газета".
Знае се, че себестойността на водката не надхвърля 30-40 рубли за бутилка (или 47-63 евроцента за половин литър, б. р.) Значи над половината от цената на дребно представлява преки данъци, които си делят федералният и регионалният бюджет, заключава вестникът.
По официални данни и според експерти хората в Русия изпиват всяка година козметични препарати с алкохолно съдържание, равностойни на 170 до 250 милиона литра водка с 40 на сто процента спирт. Следователно тези "заместители" представляват близо 20 на сто от всички течности на пазара, консумирани като алкохолни напитки, пише "РБК".
"Според мен тази история едва ли ще промени каквото и да било - както са пили тези тинктури, така ще си ги пият и занапред", коментира инцидента пред "Московский комсомолец" Юрий Петров, дежурен лекар в иркутска болница, пише БТА.


title: Силен трус е регистриран в Япония, няма опасност от цунами

maintext:
Земетресение с предварителен магнитуд 6,3 беше регистрирано в източната част на Япония, но не е издадено предупреждение за цунами, предаде Ройтерс, като се позова на Японската радиотелевизионна корпорация.
Засега няма данни за разрушения или пострадали хора; съобщава се, че са се разклатили сгради в Токио.
Геофизичният институт на САЩ определи магнитуда на 6,2, но по-късно го понижи на 5,9.
Японският ядрен регулатор каза, че не са регистрирани нередности в атомната електроцентрала "Фукушима 1", където след земетресение и цунами през март 2011 г. стана една от най-тежките ядрени злополуки в света.
/БТА/


authors:
Петя Славова
Обновена
Дек
По Публикацията Работи

title: Тръмп обвини Обама в неуважение към Израел

maintext:
Действащият президент на САЩ Барак Обама се отнася към Израел с пълно неуважение и пренебрежение, написа новоизбраният президент Доналд Тръмп, цитиран от ДПА.
Тръмп отправи критиката си към Обама малко преди важна реч на държавния секретар на САЩ Джон Кери, в която се очаква той да представи визията си за мирния процес между Израел и палестинците.
"Навремето те имаха голям приятел в лицето на САЩ, но вече не е така. Началото на края беше ужасното споразумение с Иран, а сега това (ООН)! Дръж се, Израел, 20-ти януари приближава все по-бързо!", добави Тръмп в Туитър, цитиран от БТА.
Миналата седмица Съветът за сигурност на ООН прие резолюция, осъждаща заселническата дейност на Израел. САЩ, които обикновено налагат вето на подобни резолюции, се въздържаха, припомня ДПА.
"Правих всичко по силите си да пренебрегна множеството спънки и подстрекателски изявления на президента О. (съкратено от Обама). Мислех, че предаването на властта ще стане гладко. НО НЕ!", добави Тръмп в Туитър, цитиран от Франс прес. Популисткият политик не уточни какви точно са въпросните пречки, нито посочи изявленията, за които говори.
Два дни след изборите Обама и Тръмп се срещнаха в Овалния кабинет на Белия дом и обещаха да оставят настрани месеците на ожесточена предизборна кампания, подчертавайки готовността си да предадат властта без напрежение.
В понеделник Барак Обама заяви, че е уверен, че е щял да спечели трети мандат, ако Конституцията му позволявала да се кандидатира за трети път, припомня АФП.


authors:
Красимир Ангелов
Дек
По Публикацията Работи

title: Ремарке на камион помете кола, млад мъж загина

maintext:
31-годишен мъж е загинал при катастрофа между влекач и лек автомобил на пътя Монтана-Видин. Пътният инцидент е станал в района на с. Смоляновци, съобщиха от МВР в Монтана.
Във вторник около 11&50 часа на път Е-79, в района на селото, катастрофират товарен автомобил влекач "DAF CF 85" с прикачно полуремарке с полска регистрация, собственост на полска фирма и лек автомобил "Мерцедес 212 Д" с монтанска регистрация, собственост на вълчедръмска фирма.
Влекачът е управляван от 58-годишен мъж от Полша, а лекият автомобил - от 31-годишен мъж от Монтана. Движейки се от Монтана към Видин, при десен завой, ремаркето на товарния автомобил поднася и навлиза в насрещното платно за движение, при което със задната част удря насрещно движещия се лек автомобил като го изблъсква извън пътното платно.
При катастрофата на място е загинал водачът на лекия автомобил. Шофьорът на ТИР-а е изпробван на място за употреба на алкохол с дрегер, като пробата е отрицателна.
Трупът на загиналия водач е транспортиран в МБАЛ Монтана за съдебно-медицинска експертиза.
Местопроизшествието е посетено от оперативно-следствена група при РУ Монтана. По случая е образувано досъдебно производство.


authors:
Веселин Коларов
Дек
По Публикацията Работи

title: Новият Педро излезе от сянката си

maintext:
След ходене по мъките Педро Родригес най-накрая играе най-добрия си футбол за Челси, откакто се присъедини към тима. Феноменалната му игра в изминалите два месеца гарнирана с двата решаващи и красиви гола при победите над преките конкуренти във Висшата лига Манчестър Юнайтед и Тотнъм го превърнаха в един от символите на възраждането на Челси под ръководството на мениджъра Конте.
Той бе бе жокерът на Пеп Гуардиола в периода му начело на „Барселона”. Той бе жокерът и на Луис Енрике. Нещото, което го правеше специален, бе вярата в собствените му способности, независимо че бе заобиколен от звезди. – от Меси, Давид Вия и Ибрахимович до Луис Суарес и Неймар. На „Ноу Камп” Педро не се страхуваше от авторитети и от това да го възприемат като по - „обикновен” Той бе наясно със себе си и стойността си като футболист. Като продукт на прочутата школа на Барса „Ла Масия” , Педро отлично знаеше , че клубът дава шанс за пробив на свои момчета в първия отбор на каталунците също като Шави, Иниеста и Пуйол.
Въпреки че и Пеп и Лучо Енрике го използваха предимно като резерва, Педро играеше с невероятна мотивация и за кратко време на терена улавяше скъпоценни мигове. Уникалното му постижение датира от 2009 г, когато се оказа единственият играч разписвал се във всички напревари, в които участваше Барселона- Примера, Купата на Краля, Суперкупата на Испания, Шампионската лига , Суперкупата на Европа и Световното клубно първенство. В съзнанието на всички барселонисти се набива най-важният му гол- този на финала на Шампионската лига през 2011 на стадион „Уембли” за 1:0 срешу „Манчестър Юнайтед”, в мач завършил 3:1 за каталунците.
Прочетете целия коментар в Gol.bg


authors:
Веселина Йорданова
Дек
По Публикацията Работи

title: Англичани с имоти в Банско не плащат данъци по 7-8 г.

maintext:
Масирани проверки в туристическите, търговски и производствени обекти в Банско започват инспектори от НАП и служители на МВР.
Неплащането на данъци от собствениците на апартаменти в жилищните комплекси и нерегламентирано предлагане на имоти като туристическа база принудиха общината да поиска съдействие от институциите. Идеята бе за създаване на междуведомствени проверяващи групи в планинския курорт по време на активния зимен сезон.
Много британски граждани, които имат собственост в Банско, не са внасяли данъците си от 7-8 години, като дължимите суми са между 400 и 600 лева, предаде БНР.
Местната власт е категорична, че трябва да се справи и с другия проблем - предлагането на къщи и апартаменти като туристическа база, без това да е обявено пред общината, както и извършването на нерегламентирани транспортни услуги.
Съвместните проверки на общината, НАП и полицията ще продължат през целия сезон. Това ще бъде обявено официално днес на среща с представителите на местния бизнес.


authors:
Боряна Павлова
Дек
По Публикацията Работи

title: Корупцията като изкуство - на една река разстояние

maintext:
Корупцията като изкуство и подкупът като начин на живот - възможно е. И то е на една река разстояние. Мартина Ганчева и операторът Тодор Тодоров ни отвеждат в румънския Музей на корупцията.
Проектът е дело на дигитална агенция, базирана в Букурещ. Вдъхновението идва от напълно реални случаи в държавата. Като например този с бившия румънски депутат Флорин Попеску, който примамил избиратели с печени пилета – 60 тона на стойност 108 000 евро и си спечелил прозвището "пилешкия барон".
Или бившия финансов министър Дариус Вълков, който използвал прикритието на гробищнен парк, за да получава подкупите.
Но кой е най-куриозният случай?
"Всичките са невероятни. Интересно е разнообразието от подкупи. От милиони евро до минерална вода. Някои са забавни – две крави, три яйца", разказва пред Bulgaria ON AIR Дениса Армашу от Музея на корупцията.
Преди време пък в северната ни съседка нашумява и случаят на бившият министър на земеделието Дечебал Траян Ремеш, който взел кълцаница и палинка (ракия - бел.ред.) като подкуп.
Авторите на идеята разглеждат всички форми на престъпното деяние. Но какво ги е вдъхновило?
"Фактът, че ежедневно по новините виждаме нови и нови обвинения. Изчетохме много страници и досиета. Решихме, че е добре да има Музей на корупцията, за да не се забравят всички тези неща. В определен момент всичко се забравя, но бъдещите поколения трябва да знаят", споделят хората, които стоят зад музея на корупцията.
"В реалния живот рядко има щастлива развръзка, възмездие. Щастлив край е щетата да бъде покрита или ние като общество да се променим. Да свикнем да не даваме подкупи, да не искаме подкупи. Защото за повечето хора това е станало начин на живот. И битува мнението, че такива хора са недосегаеми", смята Дениса Армашу.
Румънският музей на корупцията не е първата подобна идея в света. Подобен има в Парагвай. В Олбани, столицата на щата Ню Йорк, предстои да отвори врати истински музей, който вече ще може да бъде посещаван и физически. А в Украйна наричат по този начин резиденция на бившия украински президент Виктор Янукович, който напусна страната през февруари 2014 година.
У нас или няма корупция, или явно сме твърде далеч от времето, в което бихме могли да я изпратим в музея


authors:
Елка Василева
Дек
По Публикацията Работи

title: Българският гъши дроб завладя пазара в Белгия

maintext:
Гъши дроб, произведен в България, завладява пазара в Белгия, съобщи телевизия Ер Те Ел в репортаж от с. Милево, област Пловдив.
Деликатесът от нашата страна изпреварва по продажби традиционния производител Франция. Същевременно Франция остава първенец по производство на гъши дроб с 20 000 тона добив годишно, а на второ място се нарежда българското изделие.
Внасяният в Белгия гъши дроб от България струва едва 25,70 евро за килограм, докато френският е с цена 41,70 евро. Уточнява се, че произвежданият у нас дроб е от гъски, излюпени от яйца внос от Франция.
Анкетираните в репортажа граждани изразяват задоволство от българския гъши дроб, а кулинари отбелязват, че той е различен на вкус от френския заради разликите в отглеждането на гъските. Докато във Франция птиците живеят свободно, в нашата страна те отрастват във ферми. Телевизията уточнява, че 80 на сто от продавания по света френски гъши дроб всъщност е български, но е изкупен и преетикетиран във Франция.
/БТА/


authors:
Камелия Цветанова
Дек
По Публикацията Работи

title: Гепардите - поредният вид заплашен от изчезване

maintext:
Най-бързите животни на сушата - гепардите, са застрашени от изчезване, защото намалява хабитатът им, съобщиха световните информационни агенции, цитирани от БГА.
След като броят на гепардите рядко намаля, сега те са само около 7 100 в света или 9 процента от обичайния им в миналото брой, установи изследване, ръководено от специалисти на Лондонското зооложко дружество.
В Зимбабве например популацията на гепардите е намаляла с 85 процента - от 1200 на най-много 170 за 16 години.
Затова специалисти призовават гепардите да бъдат класифицирани като "застрашен" , а не само като "уязвим" вид и така да получат по-голяма защита.
Гепардите са способни за достигат за кратко скорост от 137 км/ч. Те са много потайни животни и трудно се събира информация за тях. Затова и броят им е надценяван.
"Резултатите ни показват, че голямата площ, от която се нуждаят, както и разнородните заплахи в дивата природа, означават, че те са много по-уязвими, отколкото мислехме досега" - каза д-р Сара Дюрант, която ръководи програма за опазването на гепардите.
Най-големите заплахи за гепардите са намаляването на животните, с които се хранят, заради прекомерния лов, загубата на хабитат и бракониерството.
Освен това повече от три четвърти от гепардите живеят извън защитени зони.


title: †Неофит участва в литургията в Руската църква

maintext:
Негово Светейшество Българският патриарх Неофит гостува в храма-подворие на Руската патриаршия "Св. Николай" в София.
Той взе участие в литургията.
Днес в храма беше донесена за поклонение Чудотворната и мироточива икона Пресвета Богородица, наричана "Седмострелна", която ще остане там и утре.
Вторият повод за патриаршеското посещение е 30 г. свещеническо служение на в този храм на ставр. ик. Симеон Минчев.


title: Джихадистите са в пълен подем в Германия

maintext:
Джихадистката мъглявина е във възход в Германия от две години особено сред младите имигранти, среда, в която
извършителят на атентата в Берлин се е развивал преди да премине към действие, информира БТА катоцитира Франс прес.
Когато на 8 ноември полицията започва операция срещу джамията в Хилдесхайм, никой не се изненада. Този град с население 100 000 души в Долна Саксония си бе спечелил името на "бастион" на радикалните ислямистки групи, според формулировката на властите.
След месеци на разследване полицаите арестуваха Ахмад Абдулазиз Абдула, наричан "Абу Уалаа", известен още като "проповедника без лице" заради видеата, в които той винаги се появява в гръб.
Популярен в социалните врежи, той е обвинен заедно с четирима съучастниците, че е ръководел мрежа за набиране на бойци за "Ислямска държава".
Тази фигура на джихадисткия салафизъм в Германия - много малобройно салафитско течение и по принцип обявяващо се за ненасилие, отбелязва АФП, се е изправила на пътя и на Анис Амри, предполагаем извършител на атентата в германската столица, който бе убит в петък в Италия.
И макар арестът на Абу Уалаа, а след това атентатът на коледния базар в Берлин да привлякоха почти цялото внимание на медиите, в действителност не минава и седмица, през която германските полицаи да не съобщават за задържането на заподозрян в тероризъм или за разкриването на съмнителна група.
На 25 октомври бе разкрита чеченска група, на 3 ноември трима германци, завърнали се от Сирия, бяха осъдени, на 15 ноември бяха извършени редица обиски в 10 германски района, насочени срещу близо 190 обекта, свързани с "Истинската религия", забранена група, обвинена, че е подтикнала 140 души да се заминат за Сирия или Ирак.
Вътрешното разузнаване получава обезпокоителни данни.
През юни според негови разследвания броят на радикализираните ислямисти е достигнал 9200 души, от които 1200 склонни да извършат насилствени акции. Сред тях пък 549 са определени като опасни, също като Анис Амри. За сравнение през 2011 година класифицираните като разикализирани са били 3800.
Германските власти са и силно обезпокоени от усилията да се пропагандира ислямизмът сред безработните бежанци, травматизирани и подаващи се на влияние, след като над един милион мигранти са пристигнали в Германия през 2015 и 2016 година.
Чрез "чатовете" и електронни имейли двама кандидати за убежище, единият сириец, а другият афганистанец, се радикализираха и извършиха атентати с много ранени, за които през юни отговорност пое ИД, припомня АФП.


authors:
Eкип На Puls.Bg
Дек
Автор

title: Как хормонът на любовта се превръща в хормон на раждането?

maintext:
Окситоцинът изпълнява ролята едновременно на хормон и на невротрансмитер. Наред с незаменимата му функция по време на родилния процес и в стимулацията на лактокинезата, в последните години активно се проучва и участието му в сформирането на някои поведенчески реакции, както и в пораждането на чувство за любов, доверие, майчинска привързаност, емпатия и други. Ролята му в човешкия организъм все още остава обект на интерес и проучване.
Окситоцинът се произвежда от определено ядро в хипоталамуса и се секретира впоследствие от задния дял на хипофизата. Малка част се произвежда и от периферните репродуктивни органи при жените и мъжете.
Окситоцинът представлява главния възбудител на спонтанната родилна дейност. Към края на бременността се увеличава значително броят на окситоциновите рецептори в миометриума и се повишава чувствителността към окситоцин. Естрогенът има главна роля в образуването на новите рецептори, затова неговото значение също е съществено, макар да няма пряко отношение към маточната активност.
Сигнал за отделянето на окситоцина в кръвообращението се явява разширението на маточната шийка.


authors:
Мартин Иванов
Дек
По Публикацията Работи

title: Този луд, луд свят: Джаджа праща целувки през смартфона!

maintext:
Всеки ден излиза по някоя нова джаджа - някои са полезни, други са напълно безполезни, но им се лепва етикет "иновация". Днес още една такава звезда изгря, като ще се опита да ни върне към "човешките ни корени".
Джаджата носи името The Kissenger и чрез нея ще могат да се пращат целувки към получател, който има същото устройство, пише Mashable.
Устройството прилича на голяма док станция за зареждане, само че има силиконова подложка отгоре. Целувате я и в това време сензорите пращат информация към приложението колко силно сте целунали.
Източник: Mixed Reality Lab/Mashable
След това получателят от другата страна може да "получи целувката" - силиконът се издува и изтласква вашата целувка. Или поне така е описано.
Не е много ясно колко реалистично може да бъде това, имайки предвид че въпросната подложка едва ли може да упражни кой знае какъв обратен натиск - може би ще е все едно да получим леко погалване по бузата.
Към момента The Kissenger е все още в прототипна фаза и поддържа само iOS. Тъй като се свърза със смартфона чрез жака за слушалки, феновете на iPhone 7 няма да могат да се възползват от изпращането и получаването на целувки.
Джаджата е създадена от екип учени от университета City University в Лондон. Тръпнете ли в очакване да пробвате това уникално преживяване?


title: 20% от партийните субсидии - блокирани до избори

maintext:
Реформаторският блок внесе регресивната скала за намаляване на партийните субсидии от 11 лева до 11 стотинки на глас и свои предложения за строги правила за харчене на субсидиите.
Над 6,5 милиона лева годишно ще се пести чрез регресивната скала от субсидии за партиите, мотивират се те, цитирани от пресцентъра на коалицията.
От РБ предлагат и финансовото министерство да задържа 20% от субсидиите и да ги дава само за избори, партиите да нямат право да придобиват недвижимо имущество от субсидията си, а разходите да се представят в Сметната палата обстойно разбити за по-добър контрол.
Реформаторите искат с поправка в Закона за политическите партии субсидиите да намаляват плавно от 11 лева до 11 стотинки на глас за реално получен глас на последните парламентарни избори.
Според скалата им на всеки 100 хиляди гласа субсидията ще се намалява с 10%, съответно от 10, 9, 8 и т.н. лева на глас, а за над 1 милион гласа на партиите ще се плащат само по 11 стотинки, което е по-малко от гласуваното на референдума намаляване.
От РБ настояват също заедно с годишните си финансови отчети пред Сметната палата партиите да предоставят и справка за разходите си за работна заплата, купуване на материали, консумативи и резервни части, наеми, сметки за енергия, вода и телефон, командировъчни, средства за организация на събития, за извършени ремонти и получени консултантски, социологически и медийни услуги, средства за направени дарения.
В мотивите от РБ подчертават също като слабост на сегашната нормативна уредба партиите да водят публичен регистър на дарения, договори с рекламни и социологически агенции, притежавани имоти и сделки с имоти на стойност над 1000 лв., но да няма изискване за публикуване на подробна справка на разходите им.
Във финансовите отчети на партиите, които се проверяват от Сметната палата, също не се съдържа аналитична разбивка на направените разходи.


title: Германски министър изригна: Вегетариански шницел!?

maintext:
Германският министър на земеделието Кристиан Шмит призова да бъдат забранени наименования като "вегетариански шницел" като имена на продукти, съдържащи заместители на месото, предаде Асошиейтед прес.
Шмит заяви пред "Билд", че не иска тези "псевдо-месни ястия" да бъдат третирани като месо.
"Подобни термини са абсолютно заблуждаващи и объркват потребителите. Подкрепям идеята те да бъдат забранени в полза на ясно потребителско етикетиране", заяви той.
Шмит също така отново повтори призива си училищата да сервират ястия със свинско месо.
"Не бива да ограничаваме избора за по-голямата част от обществото от съображения за удобство или цена", каза министърът, който бе запитан дали е било правилно училищата да се откажат от свинското в менюто си заради мюсюлманите.
"Увеличаването на културното многообразие трябва да доведе до по-голям, а не до по-малък избор", подчерта той.


title: Елени, барбекю - стотици картички от цял свят за Борисов

maintext:
Стотици коледни картички от чуждестранни министър-председатели и обикновени граждани са затрупали кабинета на премиера Бойко Борисов в първия работен ден след Рождество Христово, пише "24 часа".
Пристигнали са пожелания от цял свят, дори от подалия оставка министър-председател на Нова Зеландия Джон Кей.
Подобно на Борисов и той подаде изненадваща оставка в началото на декември.
Снимка от барбекюто си е пратил заедно с пожеланията си за Коледа премиерът на Австралия Малкълм Търнбул. В момента в Австралия е разгарът на лятото и сезонът на градинските партита с барбекю.
Доста по-тематична е картичката от премиера на Исландия Сигурър Инджи Джохансън. Тя е със северни елени на фона на заснежена планина.
Израелски адвокат пък е пратил тематична картичка на Борисов - Дядо Коледа на подсъдимата скамейка, обвинен, че 47 милиона пъти е влязъл в частна собственост без разрешение.
Най-дълго е посланието на патриарх Неофит. В него той пожелава на Борисов да получи божието благословение във “високоотговорното Ви служение за благото на нашата страна и благочестивия български народ”.
“Бог на мира да Ви освети напълно”, пожелава още патриархът на министър-председателя.


authors:
Василия Пейчева
Дек
По Публикацията Работи

title: За туризма и тероризма: Страх ли ни е вече от топ дестинации?

maintext:
Ница, Брюксел, Берлин, Истанбул. Атентатите в тези градове ще останат в историята. И въпреки че животът там бавно се връща към нормалния си ритъм, ужасът от терора донесе необратими загуби за туристическите топ дестинации.
Въпреки отлива на посетители от Европа и света, някои дестинации остават предпочитани за българите. Срещаме Милотин Бонев минути, след като е заплатил почивката си до Турция. Казва, че събитията не биха помрачили пътуването му.
"На 77 би ли ме притеснило подобно нещо? Няма проблем – каквото е писано", коментира пред Bulgaria ON AIR той.
Не всички пътуващи обаче разчитат на съдбата, когато става дума за сигурност. Според експерти в областта на туризма следваща година се очертава като критична за бранша.
"2017-а година отвсякъде се очертава като година с доста по-силна преса от това, което видяхме през 2016-а година като отказа от пътувания към Египет, Тунис и съответно Франция, Белгия и в известна степен и Германия", каза Румен Драганов, директорът на Института за анализи и оценки в туризма.
Според туроператори атентатите биха се отразили на туризма в отделните страни, в зависимост от това дали става дума за изолиран случай или серия от нападения.
"В нашия бизнес грубо говорим, че хората помнят 40 дни и единичен атентат в Европа се забравя много бързо", коментира туроператорът Димитър Попов.
Атентатите се отразяват не само на туризма, а и на икономиката в атакуваните държави. Спадът на пътувания към Турция доведе до големи загуби за авиопревозвачите. За щастие има хора като Милотин, който ще прекара 7 дни в Кушадъсъ без да се страхува от терористични нападения.
Въпреки терористичните атаки и тази години Париж се оказа топ дестинация за новогодишните празненства. Повишен интерес туроператори отчитат към страни като Португалия, Кипър и Малта.


description: Френският сатиричен вестник

title: "Шарли ебдо" се изгаври с трагедията с Ту-154

maintext:
Френският сатиричен вестник "Шарли ебдо" публикува в новия си брой карикатури, свързани с Русия. Броят съдържа и публикации, посветени на разбиването на руския самолет Ту-154 край Сочи и на убийството на руския посланик в Турция Андрей Карлов, предаде ТАСС.
В изданието има няколко рисунки, посветени на катастрофата с руския самолет, с който пътуваха и руски дейци на изкуството от Александровския ансамбъл. Карикатура показва в черно-бели краски падащия вертикално самолет. До падащия самолет има нарисуван пеещ по ноти мъж в руска военна униформа. "А-а-а" е репликата, която е приписана в карикатурата на персонажа. Коментарът към нея е: "Репертоарът на хора на Червената армия се разширява".
В друга карикатура се вижда падащият самолет, а коментарът към нея е: "Лоша новина, Путин не беше вътре".
В изданието има и рисунка, озаглавена: "Турция: руският посланик бе убит насред изложба". В центъра на композицията има фигура на човек, за която се предполага, че олицетворява посланик Карлов.
Отговорът от Москва на карикатурите беше, че "Шарли ебдо" е загубил човешкото си достойнство.
Това написа във Facebook Константин Долгов – упълномощен от руското външно министерство по въпросите на правата на човека, демокрацията и върховенството на правото.
"С кощунствените карикатури на трагедията с Ту-154 сътрудниците на "Шарли ебдо" окончателно извадиха себе си не само от редиците на журналистите, но и на цивилизованите хора", написа Долгов.
В новия брой на "Шарли ебдо" има не само рисунки, свързани с Русия, става видно от електронното издание на вестника.
Карикатура е посветена на делото срещу Кристин Лагард, по което тя бе призната за виновна в небрежност при изпълнението на служебните си задължения като френски финансов министър, но не й бе наложена присъда. На рисунката Лагард показва среден пръст на съдията.
Карикатура пък представя Доналд Тръмп и Владимир Путин, напъхани в подаръчни кутии. Коментарът към нея е: "Подаръците, от които хората биха искали да се отърват".
В рубриката на изданието "Слухове" се казва, че в Русия десетки са починали вследствие на консумация на масло за баня, но жителите на Алепо имат късмет, че не са умрели от сапун сирийско производство, пише БТА.


title: Антъни Джошуа увърта за мач с Кобрата

maintext:
Мениджърът на Антъни Джошуа Еди Хърн потвърди, че ако британецът иска да запази световната си титла на IBF, той ще трябва да се изправи срещу Кубрат Пулев. До мач между двамата ще се стигне в края на лятото на 2017-а, но само при две условия.
Първото е настоящият шампион на международната федерация да запише 19-ата си поредна победа, което означава и да нанесе четвърта загуба в кариерата на Владимир Кличко. Двамата ще се изправят един срещу друг на 29 април на стадион "Уембли". Битката ще е за пояса на Джошуа и за вакантните такива на WBA и IBO. Първите билети за нея вече бяха пуснати в продажба и изчерпани за по-малко от час. На трибуните ще има 90 хиляди, след като лично кметът на Лондон одобри цифрата.
Второто е свързано с желанието на британеца да боксира със задължителния претендент, какъвто е Кобрата. Ако Антъни иска да се срещне с българина, то такъв мач ще има. Ако обаче няма намерение да се качи на един ринг с него, това ще означава и овакантяване на титлата, а Пулев да боксира за нея срещу следващия в ранглистата на IBF.
"Кубрат е официалният претендент, така че след Кличко ще трябва да се разправим и с него. Ще видим обаче дали ще го направим или не. Определено искаме да запазим титлата, но ще говорим за него едва след като спечелим на 29 април", сподели Еди Хърн, цитиран от "Тема спорт".
Мениджърът отново даде да се разбере, че приоритет за Джошуа след мача с Владимир ще бъде сблъсък с Дионтей Уайлдър. Остава отворен въпросът дали Антъни ще тръгне към американеца преди да направи задължителна защита с Кубрат, или първо ще избере да се срещне с интерконтиненталния шампион на WBA.


title: Предлагат на търг къща от детството на Тръмп в Куинс

maintext:
Къщата в Куинс, Ню Йорк, в която са преминали първите четири години от живота на новоизбрания президент на САЩ Доналд Тръмп, е предложена на търг, предаде Франс прес.
Организаторите на аукциона от Paramount Realty USA смятат, че имотът може да бъде продаден за до три пъти по-висока сума от цената й преди президентските избори в САЩ. Оферти ще се приемат до 17 януари - три дни преди встъпването в длъжност на Доналд Тръмп.
Къщата в стил Тюдор с пет спални първоначално е предложена за продан през лятото. Тогава продажна цена е 1,65 милиона долара. Впоследствие семейството, което предложи имота за продан, сведе сумата до 1,2 милиона долара.
Съпрузите по-късно решават да предложат къщата на търг в средата на октомври. След това те взимат решение да я изтеглят от продажба, за да изчакат резултатите от президентските избори. В крайна сметка изненадващо имотът е продаден на анонимен купувач, който на свой ред го предлага на търг. Сумата, платена от новия собственик, е 1,25 милиона долара.
От Paramount Realty USA смятат, че до 17 януари цената на имота може да се повиши до три пъти спрямо последната оценка и да бъде продаден за сума между 3 милиона и 5 милиона долара, тъй като купувачите имат рядката възможност да наддават за къща с подобна история.
/БТА/


title: Белият дом със санкции срещу хакерските атаки на Русия

maintext:
Белият дом се готви да накаже Русия за предполагаемата намеса в изборите, които минаха в САЩ, съобщава The Washington Post.
Цитирайки неназовани американски официални лица, изданието посочва, че няколко наказателни мерки са обсъждани, сред които са "икономически санкции и дипломатическо порицание", както и тайни кибер операции.
Администрацията на все още действащия президент Обама очевидно се опитва да намери начин, по който тези мерки да бъдат наложени, тъй като властта, която той има – да отговаря на кибератаки от чужди страни "не покрива действия, които оказват влияние върху електоралната система".
Русия и нейният президент Владимир Путин не спират да бъдат обсъждана тема в следизборните обвинения от страна на Демократическата партия, която твърди, че руските кибератаки са помогнали на новоизбрания президент Доналд Тръмп да спечели битката за Белия дом.
Неправителствени организации, които подкрепят демократите и техния кандидат за президент - Хилари Клинтън, както и някои от екипа, ръководещ нейната кампания, твърдят, че многократно са били атакувани от хакери до края на самите избори. Последните месеци в публичното пространство се появиха документи и мейли, които се оказаха доста неудобни за Клинтън и всички от екипа й твърдят, че хакерската атака е дошла от Русия, която не крие симпатиите си към Тръмп.
Официалните власти, отговарящи за вътрешната сигурност и националното разузнаване през октомври обвиниха Русия за изтичането на въпросната информация. По-рано този месец ФБР се съгласи и с анализа на ЦРУ, че руски хакери наистина са били намесени.
Към момента пълното разследване се провежда от Националното разузнаване, като Обама го е насочил да търси информация назад до 2008 г., когато бяха неговите президентски избори.
Източниците на Washington Post твърдят, че санкциите ще бъдат наложени по такъв начин, по който да се затрудни администрацията на Тръмп да ги отмени или смекчи.
Русия отрече всички твърдения и на свой ред обвини Демократите в САЩ, че просто не умеят да губят. Тръмп пък ги нарече партизани.
Сенатор Линдзи Греъм от Южна Калифорния, един от републиканските кандидати, също потвърди хакерските атаки и смята, че Русия трябва да понесе "жестоки санкции" заради това, което показва разделение и в самия лагер на Тръмп.
Как ще реагира той, когато стъпи в длъжност, имайки предвид, че по-скоро симпатизира на Русия, тепърва предстои да видим.


title: Институции в зимен сън: Три деца отнети от баща им, но защо?

maintext:
Три деца бяха отнети принудително от баща им. За това сигнализира пловдивчанката Росица Стоянова, която е баба на момчетата. Тя твърди, че децата са травмирани и че не ги е виждала вече два месеца, защото са под полицейска закрила.
"Не е нормално да се извеждат по този груб и вулгарен начин децата от българските семейства", категорична е д-р Султанка Петрова, която е член на Комисията по здравеопазване в Народното събрание и депутат от Патриотичния фронт. Петрова се занимава със случая и е пряко ангажирана с него.
"Бащата и бабата ме потърсиха за помощ и подкрепа, защото за тях бяха изчерпани всички възможности, всички сигнали и жалби", каза тя в предаването "България сутрин" по Bulgaria ON AIR.
Султанка Петрова съобщи, че е информирала за случилото се и главния прокурор Сотир Цацаров, и министъра на труда и социалната политика Зорница Русинова.
Тя твърди, че историята започва още през 2012 година, когато майката на децата за пореден път напуска дома и тогава децата са регистрирани в отдел "Закрила на детето". През 2014 година майката напуска дома и заминава с родителите й в нейното родно село.
"Децата я търсят непрекъснато по телефона, но тя не е правила опити да поддържа контакти с тях. Сега бащата е обвинен, че година и половина не се е грижил за децата. Как да не се, като виждаме как се гледат - децата са пълни отличници", коментира д-р Петрова.
"Тук има нещо, което не е съвсем точно, трябва да се направи ревизия", заяви тя.
"Седмица, след като бяха изведени от техния дом, с колеги и медии направихме посещение в Русе, за да чуем и другата страна - със социалните работници, където бяха настанени децата. Когато отидохме на посочения адрес те се скриха в центъра и не ни отвориха", разказа д-р Петрова.
По думите й децата не намират нито закрила, нито подкрепа в тези трудни моменти.
"Отдел "Закрила на детето" трябва да се грижи единствено и само за правата и закрилата на децата", настоя д-р Петрова пред Bulgaria ON AIR


title: 150 000 турски лири към ИД - откуп за снаха и внучка

maintext:
150 000 турски лири – толкова е платил турчин, за да освободи снаха си и внучка си от лапите на "Ислямска държава".
Жените били заведени в Ракка от синът на мъжа през 2014 г., за да живеят в рамките на халифата, съобщава "Хюриет Дейли".
Мъжът от централната анадолска провинция Коня е продал къщата си и дал парите, искани от ИД, за да му предадат жената и момиченцето на 3 г. и половина.
28-годишният син на мъжа, Седат, напуснал преди повече от 2 години Турция и оставил бележка на баща си, в която казвал, че "денят, за който чаках, дойде" и ще отиде да живее под властта на "Ислямска държава". След като Кемал се опитвал в продължение на една година да върне семейството си в Турция, той платил откупа за снаха си и внучката си. Синът му Седат умрял в Сирия.
"След като се присъединиха към ИД в първите 4 месеца говорих по телефона със сина си и снаха си. Молех ги да се върнат, но не можех да ги убедя", обяснява бащата.
Един ден обаче получил съобщение, че синът му е убит в Сирия, но другите членове от семейството са в безопасност.
"Трябваше да спася снаха си и внучка си", обяснява Кемал, добавяйки, че отначало съпругата на сина му не искала да се връща и искала да "живее по ислямски". По-късно обаче тя му се обадила с молба той да я спаси.
Кемал се разровил и намерил контакти с хора, които правят подобни сделки. Свързал се с хората и им дал имената на жената и детето. 4 дни по-късно получил обаждане. Обяснили му, че жената и момиченцето са на място, където живеят съпругите на бойци на ИД.
Поискали му 150 000 лири за двете. Опитал се да договори по-ниска цена, но не успял. Занесъл парите, а по-късно двама сирийци довели дъщеря му и внучка му от Ракка през Алепо.


authors:
Златко Желев
Дек
По Публикацията Работи

title: Календарната промяна от 1916 година

maintext:
Встъпление
Настоящата статия има за цел да проследи акта на държавните власти в България от 1916 г., с който в страната се въвежда григорианският календар, събитие твърде слабо разглеждано от историческа гледна точка. За по-голяма яснота от самото начало ще посочим резултата от този акт - реформата довежда до промяна само на гражданския календар. Българската Православна Църква продължава да се ръководи в богослужебния си живот от традиционния църковен месецослов, който органично е свързан с пасхалистично-календарната система на Великия индиктион, включващ в себе си като неотменим структурен елемент юлианския календар. Това положение остава неизменно до 1968 г., когато не без въздействието на комунистическите власти патриарх Кирил осъществява календарната реформа в Българската патриаршия.
За мнимата „правилност” и за оспоримите научни досойнства на календара, въведен от папа Григорий ХIII през 1582 г., е писано достатъчно на различни места. Изяснена е неговата неприемливост от църковна гледна точка, както и недостойните от морална гледна точка средства, с които е наложен, първоначално в римокатолическия свят, след това в протестантските страни, а през ХХ в. и сред православните. Настоящият текст няма за цел да анализира принципните недостатъци на григорианското летоброене, а да проследи историята на неговото налагане в българската държава.
Първи опити за календарна реформа в България
Първите опити да се въведе григорианският календар в следосвобожденска България датират от 1896 г. Тогава у нас пристига от Италия римокатолическият свещеник Цезар Тондини Де Кварнеги (от Ордена на барнабитите), който се отличава с маниакална привързаност към идеята за налагането на западния календар. Той намира един свой последовател в България, Милан Шишманов, и двамата разработват проект за календарна реформа. Проектът стига и до правителството на Народната партия (1894-1899). Министър-председателят Константин Стоилов отказва да проведе такава реформа, след като узнава за отрицателното мнение на екзарх Йосиф и на Русия по въпроса. Различни лица, които свидетелстват по случая, дават различна оценка за отношението на Стоилов. Според Васил Радославов (привърженик на реформата и политически опонент на Стоилов) министър-председателят е искал да проведе реформата, но се е уплашил. Според Стефан Савов Бобчев (противник на реформата, съпартиец на Стоилов) лидерът на Народната партия не е имал никакво намерение да прави подобни промени.
Малко вероятно е Де Кварнеги да е действал на своя глава, твърде логично е да се предположи, че е бил натоварен с мисия от Ватикана. Тактиката му е йезуитска – твърди, че не иска непременно да бъде наложен григорианският календар, а само „науката да тържествува и нищо друго”. В хода на мисията става ясно, че „григорианците” не могат да постигнат бърз успех, затова решават на първо време поне да вдигнат шум. Стратегията им предвижда като следваща стъпка налагането на западния календар за гражданска употреба и в международните връзки на България. Обмисля се първоначално промяната на календара да не засяга Българската Православна Църква и тя да запази своите подвижни и неподвижни празници. Мисията на де Кварнеги през 1896-1897 г. завършва съвсем безуспешно. Двадесет години по-късно обаче обстоятелствата за прилагане на реформа стават по-благоприятни, а сценарият, по който тя се осъществява, се оказва доста подобен на замисления от папския свещеник.
Конфликтът „Държава – Църква” (1913-1915)
Календарната реформа от 1916 г. не е изолиран акт, тя представлява част от няколкогодишна офанзива на светските власти срещу Българската Православна Църква. Правителството, което подема тези враждебни действия, е на Либералната коалиция, русофобска по външно-политическа ориентация. Министър-председателят д-р Васил Радославов е същевременно и министър на външните работи и изповеданията, факт, който му отрежда важна роля в отношенията с Църквата. Либералите идват на власт на 4 юли 1913 г. в резултат на катастрофата в Междусъюзническата война. Още от първите месеци на своето управление те застават срещу Св. Синод на Българската Православна Църква. През октомври 1913 г. правителството назначава комисия за преглед на сметките на Синода, което на практика се оказва начало на финансова война. Кабинетът се опитва да отнеме самостоятелността на Църквата по стопански въпроси, като ѝ натрапва свой проект за бюджет. Архиереите отказват да го приемат. Като отговор Министерският съвет в продължение на 8 месеца не изплаща издръжката на Св. Синод. Конфронтацията продължава до лятото на 1914 г., когато министър-председателят и финансовият министър Димитър Тончев най-сетне скланят към отстъпки и помирение. Комисията за синодалните сметки е закрита (с постановление на Министерски съвет от 20 август 1914 г.), без да успее да намери нередности в стопанската дейност на Църквата.
Пак по същото време, на 16 октомври 1913 г. правителството прекратява движението за покръстване на българите-мохамедани, започнало в Родопите и Беломорието в хода на Балканската война. Кабинетът не само престава да подкрепя грижите на Българската православна църква за новопокръстените, но дори, обратно, подпомага връщането им към исляма. Аргументът на Радославов е „зачитане на вярата и народността на всички”. Всъщност това са политически мотивирани отстъпки пред мюсюлманските първенци в новите земи. Те са необходими на премиера, за да си осигури гласове в Народното събрание, където привържениците му нямат мнозинство. Във външно-политически план се правят жестове към Турция. Тя изпраща свои емисари в споменатите райони да агитират в полза на Фердинанд и Радославов, и същевременно в полза на исляма. Кабинетът разпуска неудобното му XVI Народно събрание в края на 1913 г. През февруари 1914 г. коалицията на либералните партии печели крехко мнозинство в новото XVII Народно събрание именно с помощта на мюсюлманските депутати от Гюмюрджински окръг.
Междувременно, през втората половина на 1913 г. в русофобската преса се разгръща кампания за уния на България с Рим. Кампанията вероятно има подкрепата на правителството и двореца. На 27 ноември 1913 г. главата на Българската Църква екзарх Йосиф окончателно напуска Цариград и пристига в София. Маститият архиерей още при пристигането си отправя укор към политиката на цар Фердинанд, довела до крах на националните идеали. Много скоро, на 19 декември 1913 г., Св. Синод начело със своя предстоятел излиза със Синодално послание против движението за уния. „Православие и славянство” – така са определени в посланието духовните опори на българския народ. Честолюбивият монарх не прощава критиките. Тихият конфликт между главите на българската държава и Българската Църква продължава до смъртта на екзарха на 10 юни 1915 г. Царят нито веднъж не посещава болния архиерей, намиращ се недалеч от двореца, в Синодната палата. Накрая не отива и на неговото погребение.
В хода на преговорите между Св. Синод и кабинета през 1914 г. лидерът на управляващите Васил Радославов заявява категоричното си намерение за дълбоки реформи в духовната сфера. Проектират се промени в Екзархийския устав и нов закон за вероизповеданията. Запитан от Пловдивския митрополит Максим относно слуховете за промени в Устава, Радославов отговаря директно: „Никакъв устав, всичко ще променим, защото Синодът е против нас, против правителството.” Смислени доказателства в подкрепа на твърдението си, че Синодът е против правителството, той не успява да приведе. По-нататък в разговора министърът на изповеданията омеква и като резултат проектите за нововъведения остават без реализация. Междувременно големите събития в международния живот отлагат за известно време повдигането на църковни въпроси.
През лятото на 1914 г. започва Първата световна война. България запазва неутралитет през първата година на войната, като се обмислят различни бъдещи ходове. Решаващите фактори в страната – правителството и дворецът, са настроени в полза на Централните сили (Германия, Австро-Унгария и Османската империя), откъдето се очаква разрешаване на македонския въпрос. В крайна сметка, на 1 октомври 1915 г. България обявява мобилизация и война на Сърбия. За да защити своя съюзник, Русия обявява война на България и в началото на октомври 1915 г. руският флот изпраща свои кораби срещу пристанище Варна, което е обстрелвано откъм морето. Ефектът от тази акция е крайно раздразнение в управляващите русофобски среди. На 19 октомври 1915 г. Министерският съвет взема решение храмът „Свети Александър Невски” да се преименува на „Св.св. Кирил и Методий”. Инициативата е на цар Фердинанд. Св. Синод се изказва против, но независимо от това правителството подготвя законопроект за преименуването и го представя в Парламента. Дали по същото време не е бил даден ход и на другата промяна – да се замени досега действащият в страната юлиански календар с григорианския? Засега проучените документи не дават отговор на този въпрос, но от последвалите дебати е ясно, че двете действия са свързани, като и двете са израз на антируска политика.
Фактори зад календарната реформа (1913-1915)
Все пак не е основателно да се сведат подбудите за календарната реформа само до едно моментно раздразнение на Радославовото правителство от руската военна акция. Мотивите, стоящи зад решението, са по-дълбоки. Кои са потенциалните сили, заинтересовани от такава стъпка? Една от издигнатите хипотези е искане от страна на немското и австро-унгарското командване към България да премине към григориански дати, за да се уеднакви във военно-оперативно отношение със своите съюзници. Нищо от последвалите в българското Народно събрание дебати обаче не дава основание да се смята, че подобно искане е отправено официално от съюзниците. Няма данни, които да сочат, че властите са били подложени на външен натиск по този въпрос.
Календарната промяна е желана от масонството и е твърде вероятно българските му последователи да са изиграли ключова роля при въвеждането му. В хода на обсъжданията в парламента през март 1916 г. премиерът Радославов споменава, че има сигурни сведения за това, че след не много време новият стил ще се наложи и във всички останали православни страни. Приблизително така и става – едно от първите мероприятия на болшевиките в Русия е календарната реформа от 14 февруари (1 февруари ст. ст.) 1918 г. Правителствата на Сърбия и Румъния я осъществяват едновременно от 19 януари /1 февруари 1919 г., съвсем скоро след края на войната. Във всичките изброени случаи обаче промените остават в областта на светските дела, а поместните православни църкви запазват традиционната календарно-пасхалистична система. Отказването от нея в църковен план започва през 1920 г. с „Енцикликата” на Цариградския патриарх. Участието на лица, членове на масонски ложи, в този процес е вън от съмнение. Последната православна държава, която приема григорианския календар, е Гърция, като в този случай промяната е наложена и на Гръцката архиепископия (март 1924 г.). Що се отнася до българското масонство, то не може да се примири с факта, че дори и след реформата на календара за гражданска употреба Църквата остава вярна на своя, собствено църковния календар. Активният общественик и публицист Евтим Спространов, член на управляващата Либерална партия и на масонска ложа от 1914 г., продължава да пише тенденциозни статии в полза на григорианския календарен стил и след април 1916 г. с цел „да натисне „старите” владици”.
Позицията на двореца по въпроса за календарните промени остава в сянка. Фердинанд не се ангажира с пряко участие в дебата, но няма съмнение, че ще подкрепи една „григорианска” кауза. През годините на своето царуване той преминава през сложни перипетии на църковната политика. След възкачването му на българския престол, в периода 1887-1894, римокатоликът Фердинанд първоначално е в конфронтация, понякога по-рязка, понякога по-прикрита, с православните архиереи. През следващия период (1894-1912) монархът поема по-тактична линия спрямо българското духовенство. Това е времето на добри отношения с православна Русия. Провалът на опитите му да основе католическа династия довеждат и до отлъчването му от Римската църква. Едва ли този акт изиграва много голяма роля за Фердинанд в личен план. Той е сравнително безразличен към религията и влюбен в собственото си „аз”. Но независимо от всичко, той докрай остава духовно привързан към западната традиция, в която е възпитан. В добавка към това Фердинанд вероятно също членува в масонска ложа, само че извън България. След завоя на външната политика към Австро-Унгария и Германия през 1913 г. царят отново има шанс да провежда действия, задоволяващи неговите прозападни пристрастия. Неговата задкулисна роля в реформата на календара е твърде вероятна, макар и на този етап да липсват по-конкретни сведения по въпроса.
Каквито и да са ролите на различните задкулисни политически фактори, явната отговорност за въвеждането на западния календар в България се пада на Васил Радославов и оглавявания от него кабинет. Показателен за духовните позиции на управляващата либерална коалиция е дебатът по законопроекта за преименуване на храма „Св. Александър Невски”, състоял се в парламента на 2 март 1916 г. Дискусията е извънредно оживена. Самият избор тенденциозно противопоставя руския княз-светец с просветителите на православното славянство – светите братя Кирил и Методий. В началото на ХХ в. те са считани категорично за българи, затова и използването на тяхното име в случая има определен националистически подтекст.
Първата световна война (1914-1918) и православните народи
Злощастното развитие на политически интереси е поставило България във война със Сърбия, а заедно с нея и с Русия. Останалите православни държави – Гърция и Румъния, в дадения момент още поддържат официален неутралитет, но е все по-ясно, че и те ще преминат към срещуположния лагер. Състоянието на война с други православни народи прави възможни твърде резки оценки за мястото на България в семейството на Православието. Първата световна война е връх в развихрянето на преекспонирания национализъм, прерастващ в шовинизъм. Православните народи също се оказват заразени от тази болест и във всички православни страни за мнозина е трудно да поставят чувството за единение в Христа по-горе от изкушението на националното чувство. Най-тежък е този конфликт на съвестта за българите, защото те са се оказали срещу останалите. Състоянието на война, и същевременно на схизма, в което се намира Българската екзархия, още повече усилва както гласовете отвън, които считат българите за неистински православни, така и гласовете вътре, които в озлоблението си сякаш искат да потвърдят това.
Разбира се, не липсват и по-трезви гласове. В дебата за преименуването на храма „Св. Александър Невски” ораторите на русофилските партии се стремят да разграничат трайните исторически явления от кратковременните, каквото е и състоянието на война между Русия и България. Опитът им да защитят старото име на храма е издържан с редица уместни и аргументирани изказвания, но все пак русофобите се налагат при гласуването. Така или иначе, няколко години по-късно, вече след края на войната, храмът пак получава изначалното си име.
Подготовка за реформата
Подготовката за календарната реформа е държана в тайна. Първият сигнал за правителствените намерения дава една статия в официозния вестник „Народни права”. Статията „Трябва ли да сменим нашия календар?” излиза в два поредни броя на 24 и 25 февруари 1916 г. Според самия ѝ текст тя е завършена на 15 февруари. Написана е от Стоян Ватралски, който официално не членува в никоя от управляващите партии. Лекотата, с която се критикува светоотеческата традиция, е обяснима, като се има предвид, че авторът е протестант. Замисълът за смяна на календара е поднесен като обществен слух по актуален въпрос. „У нас доста се приказва за това [за календарна реформа – б.а.]. Приказва се даже, че правителството щяло да внесе в Народното събрание проект за тази реформа.” Подхвърля се измамният аргумент, че България е част от едно упорито малцинство, което пази юлианския календар „заради близостта с тромавия Ориент.” Статията сипе ласкателства за премиера и лукаво подмята, че той би могъл да се окичи с още едно „славно дело”, ако направи промяната бързо и радикално. Откровено се казва, че смутните времена са благоприятни за целта. Накрая авторът пресмята, че най-удобен момент би бил краят на месец ноември и началото на декември. Само че плановете на правителството са други, много по-спешни. Либералите избират за акцията си началото на април, всъщност най-неудобният от църковна гледна точка момент. Дали Ватралски е бил само частично посветен в замисъла или просто хвърля прах в очите на читателя е неясен въпрос, но тъй или иначе без решаващо значение.
На 26 февруари 1916 г. правителството внася в Народното събрание законопроект за промяна на календара, придружен със специален текст - „Мотиви към законопроекта”. Обсъждането на първо четене протича на 9 и 10 март. Предвижда се новото отброяване на времето да започне от следващия месец, като датата 31 март 1916 г. се последва от 14 април 1916 г. Краткият срок, заложен в проекта, показва ясно убедеността на правителството, че реформата ще мине безпроблемно и бързо. Парламентарният дебат обаче се разминава с очакванията им. От самото начало става ясно, че текстовете не са дообмислени и в тях съществуват две възможни интерпретации.
Промяна, но каква?
Едната интерпретация е за пълно налагане на григорианския календар, включително на римокатолическата пасхалия. Логично това би означавало датите на празниците да се оставят без промяна, но да се премине към отбелязването им с 13 дни по-рано в абсолютното време. При този вариант Богоявление, например, би се празнувало без промяна на 6 януари, но реално това би значело избързване на празника и празнуването му на ден, който за останалите православни народи е съвсем различен празник - 23 декември (Свв. 10 мъченици Критски, преп. Нифонт Кипърски и преп. Наум Охридски).
Другата възможна интерпретация е за преизчисляване на дните и месеците на празниците, така че те да останат на местата си в абсолютно време, но с изместени дати 13 дни по-късно. В този случай Богоявление се преизчислява от стара дата 6 януари на нова дата 19 януари. От православна гледна точка това е по-приемливо, тъй като празникът трябва да се отбелязва едновременно от всички църкви, независимо дали датата ще се води 6-ти или 19-ти.
Първата от двете тенденции личи добре от мотивите към законопроекта. Изтъкват се „научността” на григорианския календар, неговата „прогресивност” и „обвързаността” на България със страните от Западна Европа, които го използват. За страните, които използват юлианския календар, не се споменава. В мотивите има специално обръщение към Българската Православна Църква, в което се говори с привидно загрижен тон за трудностите, които ще предизвика реформата в църковен план и се обещава „всестранната държавна помощ”. Новата, тактична линия на поведение към Църквата е знак за предвиждани непопулярни новости в духовната сфера. Открито се дава обещание за „пълно освобождение на нашата автокефална църковна организация”.
Какво би могло да означава това? При състоянието на българския църковен въпрос и международните отношения тогава, „пълно освобождение” би значело единствено скъсване на Българската църква с останалия православен свят и поемане на някакъв отделен път, наречен в документа „завършена самостойност”. От изказванията на Радославов в защита на законопроекта става ясно, че той има и други идеи в тази посока. Една от тях е Българската Църква сама да си приготвя св. миро. Без да е особено чувствителен към духовната страна на проблема, министър-председателят се захваща за факта, че съществува схизма, обявена от Цариградската патриаршия през 1872 г., и твърде тенденциозно представя Екзархията като напълно непризната от останалите православни Църкви. Въпреки че на думи признава Българската Църква за част от Православието, Радославов излага възгледи, в които се съдържа неприкрит уклон към етнофилетизъм. Не е случайно, че в много документи и изказвания на либералите се говори за Българската църква като „народна” църква, а терминът „православна” често се отбягва. Това отговаря и на терминологията, използвана от инославния цар Фердинанд.
Униатска, или по-скоро ранна икуменическа тенденция също присъства в мотивите към законопроекта – през 1916 г. празнуването на Пасха съвпада по двата календара. Въпросното съвпадение е изрично споменато като извънредно благоприятно за въвеждане на ново времеброене. Това е намек, който категорично говори за намерението на управляващите да наложат григорианските календар и пасхалия на Църквата, така че православните в България да празнуват Възкресение Христово с римокатолиците и протестантите и да нарушат единството в това отношение с останалите православни.
Същевременно в закона е застъпена и другата интерпретация на календарния проблем. Текстът предвижда преизчисляване на датите за официалните държавни празници, които са конкретно посочени: рожденият ден и денят на възшествието на цар Фердинанд, именият ден на царица Елеонора, рожденият ден на престолонаследника княз Борис и денят на победите. Събитията следва да се празнуват с 13 дни изместване напред, логична последица от премахването на 13-те дни между 1 и 14 април 1916 г. Един от стремежите на властите е да заличат празника на Освобождението (19 февруари, денят на Санстефанския мирен договор), който напомня за дължимата благодарност към омразната им Русия. Преизчисляването на датата 19 февруари дава нова дата 3 март, но такъв официален празник не присъства в правителствения проект. Вместо това се лансира въведеният от правителството празник Ден на победите (27 ноември), който да ознаменува успехите на българската армия срещу сърбите през 1915 г. В останалото личи опит за установяване на една празнична система, основана на раболепие пред двореца.
Особено проблематичен в проектозакона е неговият член 6: „Тъй като календарната реформа в нищо не засяга нито догмите, нито каноническите правила и вътрешния верски живот на православната църква, и тъй като погрешността на календара на Юлия Цезар е била констатирана още в Никейския вселенски събор, то установените в закона за празниците неприсъствени дни, господски и светийски, ще се празнуват на същите дати по новия стил, чрез което се поправя погрешността на юлиянския календар.” Аргументацията на този член е очевидно фалшива – каноническите правила, свързани с календара, са много, а вътрешният верски живот не може да остане незасегнат, дори само заради „изчезването” на дните от 1 до 13 април 1916 г. Ако беше приложено буквално, това щеше да означава изчезването дори на един Великден, който се пада по юлиански календар на 10 април 1916 г. „Констатираната на Никейския събор погрешност” на юлианския календар е папска измислица, и канонистът Стефан Бобчев по-нататък изобличава довода като несъстоятелен16. Той изчерпателно разкрива истинската роля на Първия вселенски събор по отношение на календара. Колко, впрочем, авторите на проекта ценят правилата на Събора, проличава от презрителната забележка на министъра на вероизповеданията Радославов: „Но Никейски събор имало, послание някакво-си имало, постановено от него, което ни го цитира г. Бобчев тук с благоговение...”. Явно е, че доводите в чл. 6 са само маска, зад която не се крие уважение към църковната традиция, а благоговението на опонентите предизвиква сарказъм. Ако всички тези, по светски мислещи хора, знаеха малко повече за създаването на григорианския календар, надали щяха безусловно да признаят така широко прокламираната научност този календар, създаден от папските астрономи към края на XVI в. Но в случая тях това не ги интересува. Всъщност истинската цел е, ако е възможно, да се наложи на Църквата отбелязване на празниците на същите дати по новия стил.
Така или иначе принципът за преизчисляване на годишнини от важни събития с преместването на техните дати 13 дни напред се разминава с идеята на григорианския календар. Нито реформата на папа Григорий XIII, нито последвалото в различни страни въвеждане на григорианския календар е било съпроводено от подобни корекции. По същината си те са били просто отрязване на известен брой дни от календара. В българския случай при подготовката на реформата се появява логичната мисъл, че ако един човек е роден на 17 януари (в случая – престолонаследникът княз Борис), след подобна промяна годишнината от това събитие трябва да се пада на 30 януари, а не пак на 17, защото в такъв случай броят изминалите дни не би бил 365, а 365-13, т.е. с 13 дни по-малко. В дълбочината си тази логика противоречи на григорианската, независимо от това доколко авторите на проекта го осъзнават. Отношението към времето при поддръжниците на двата календара е изначално различно – „григорианците” мислят времето като категория без духовно значение, съответно тя подлежи на произволно прекрояване (в случая мотивирано от астрономически доводи). За останалите обаче не е възможно времето от 13 дни просто да изчезне. Така в крайна сметка самото преизчисляване на датите означава неприемане по същество на начина на мислене, който поражда григорианската реформа.
На какво се дължи разминаването между посланието за пълно приемане на григорианския календар и предвиденото в проектозакона преизчисляване на датите? Едната причина е, че в проекта за реформа участват хора с донякъде различни представи за това, което трябва да се направи. Прибързаната им и хаотична работа веднага се забелязва от останалите. Притиснати от ораторите на опозицията, управляващите неохотно признават, че текстът на проектозакона и мотивите към него са недообмислени на някои места и „трябва да се оправят”. Но главната причина за цялата двусмисленост се крие в определена тактика – ако реформата не мине отведнъж изцяло, особено ако Църквата не се съгласи с нея, тя да се приложи постепенно. За светските учреждения решението е да няма бавене, за духовната сфера може да се допусне временно изчакване. Празнуването на Възкресение по новия стил, като най-специфично църковен въпрос, може да не се повдига още за известен период от време. Радославов, един от главните двигатели на реформата, със зле прикрито раздразнение отстъпва с думите: „...туй не е научно, но нали искате още да държим тъмнина в туй отношение, можем да се съгласим да остане това за известно време още...”
Лично Васил Радославов е завършен „григорианец”. Той не вярва във връзката между празниците и календара и разделя двете неща. „Аз пак казвам, съжалявам, че религията се е заплела в календара, който е едно летоброение, и при всичко, че празниците са второстепенна работа, според мене.” Под „календар” той разбира едно просто отброяване на времето, основано на чисто математически и астрономически принцип, както го нарича сам, „едно летоброение”. Радославов изглежда не вярва, че празниците, които църковното Предание е вградило в календарно-пасхалистичната система на Великия индиктион, са нещо съществено. Натрапва своето мнение, че календарът няма нищо общо с догматите на Православието, че празниците са „второстепенна добавка” и изтъква факта, че Църквата е променяла датите на някои празници. Очевидно е, че мисленето на Васил Радославов е много далече от понятията догматическо, каноническо и литургично предание на Църквата.. В цялата си риторика по темата министърът на изповеданията, не дотам изповядващ православна вяра, съзнателно замъглява въпроса за онези празници, които са именно църковни по своя характер, но са празнувани всенародно по градове и села. Постоянно изтъква кои въпроси са изцяло църковни и подчертава, че не желае да се меси в тях – това особено важи за изчисляването на Пасхата. От думите му обаче личи желание да се върне на темата за празниците, и специално за Великден, по-късно, след известно привикване към новия календар. Един от представителите на опозицията иронично задава въпрос кога ще се празнува именият ден на министър-председателя.
Дебатите в Народното събрание
Парламентарната опозиция полемизира успешно срещу предвижданите промени. Много силни и сполучливи изказвания правят ораторите на Народната партия С. С. Бобчев, специалист по църковно право, и на Демократическата – Александър Гиргинов. Те защитават православната вяра на българина и свързания с нея календар. Посочват се премълчаните от правителството недостатъци на григорианския календар, изобличава се и скритата униатска линия в проекта. Атакуван е и объркващият, двусмислен характер на текстовете. Други оратори също определят реформата като посегателство срещу Православието. Някои признават, че самите те не са силно вярващи, но издигат своя глас в името на обикновените православни българи, които са ги избрали в Народното събрание. Единствената опозиционна група, която подкрепя реформата, са тесните социалисти, водени от открит атеизъм.
С раздразнение либералите отстъпват по някои точки. На 10 март Радославов иска гласуване на първо четене, след което приема отделни членове да бъдат отредактирани наново. Два дни по-късно, на второ четене са внесени текстове, от които отпадат най-проблематичните изрази.19Премахнати са намеците за празнуване на Пасха по григориански календар и подметнатото обещание за „пълна автокефалия”. Изяснен е по-добре и механизмът за преизчисляване на датите. В крайна сметка, на 12 март 1916 г. законът за въвеждане на григорианския календар в България е гласуван и скоро след това приведен в действие.
Българската православна църква и реформата
Потърсено ли е мнението на Св. Синод? Същият въпрос задава и С. С. Бобчев, може би най-загриженият за проблемите на Църквата депутат. И сам отговаря: „Май, май, не е потърсено...” Изразът на Бобчев е доста уместен – контакти между министър-председателя и отделни архиереи има, но официално и ясно споразумение липсва. Поради военновременната цензура информацията в печата е доста оскъдна и редица искрено изразени критични мнения за правителствената политика не виждат бял свят. По същото време голям брой свещеници не се намират сред паството си, тъй като са мобилизирани да служат като военно духовенство, в църквите по новоприсъединените земи или във военните болници. Едно от обвиненията на опозицията се оправдава изцяло – моментът за календарната реформа е избран така, че гласът на Църквата да не може да бъде чут добре. Все пак от оскъдната информация в „Църковен вестник” става ясно, че архиереите имат срещи с премиера–министър на изповеданията. На 22 януари 1916 г. се провежда разговор между него и Софийския митрополит Партений, наместник-председател на Св. Синод. Месец по-късно синодалният орган съобщава за „продължителен разговор върху някои църковно-обществени въпроси” между Велешкия митрополит Мелетий и министър-председателя Радославов. Какво точно е дискутирано в кабинета на премиера, сега е трудно да се каже. Едва ли обаче календарният въпрос е бил подминат.
Точно в разгара на обсъжданията в Народното събрание, между 3 и 31 март 1916 г. в Софийската Синодна палата се провежда пролетната сесия на Св. Синод. Присъстват всички синодални архиереи – председателстващият Софийски митрополит Партений и членовете: Врачански митрополит Климент, Доростоло-Червенски митрополит Василий и Пловдивски митрополит Максим, който участва в заседанията за по-кратко (между 8 и 20 март). Секретар на Синода е богословът и историк Станимир Станимиров. Тяхната позиция относно календара предстои да се установи в детайли. От парламентарните дебати става ясно, че Синодът е изпратил до правителството едно писмо с отрицателно становище по замислената реформа. Въпреки това либералите се надяват на някаква промяна от страна на Синода. „Ами отде знаете, че и църквата няма да празнува по новия календар? Нали става едно размърдване!” подхвърля ораторът на управляващите Константин х. Калчев. „Мнението на църковната власт се знае”, контрират го от опозицията. „Нищо не значи едно писано писмо”, опитва да омаловажи проблема х. Калчев.
Радославов се изказва ласкателно за позицията на отделни владици, с които е разговарял на тема реформи. „Ние ли ще бъдем против прогреса?”, цитира ги той, без да назовава лица. Възможно е някои висши български духовници да са изрекли дипломатични думи, казани, за да защитят мястото и авторитета на Църквата, поставена в сложни, понякога конфликтни отношения със светските власти. Но съзнанието за вярност към православното Предание също е живо. Изправени пред дилемата „за” и „против” календарната реформа, йерарсите на Българската екзархия през 1916 г не отстъпват от собствено църковната позиция по този въпрос. Достойнството, проявено от тях, заслужава признанието на следващите поколения.
В заключение
Горчива истина е, че мнозинството в българския политически и интелектуален елит в началото на ХХ в. вече се е отдалечило от вярата и Църквата. Дори в изказванията на някои застъпници на юлианския календар се чувства повече дълг към традицията и вярата на народа, отколкото позиция, продиктувана от активно лично църковно съзнание. Това предопределя и резултата след гласуването – България става първата православна държава, която приема григорианския календар за светска употреба. Но независимо от това би следвало да отдадем дължимото на всички защитници на традиционния църковен календар – те успяват да опазят т. нар. стар стил за Църквата и тази победа се задържа в продължение на десетилетия. През 1916 г. връзката на българското общество и неговите водачи с църковния аспект на календарния въпрос все още не е прекъсната. Може би най-добре това изразява демократът Александър Гиргинов с думите: „Не може да има просветен православен духовник, който да изразява своята просветеност в това, че празнува църковен православен празник на една друга дата от онази, на която се празнува от общата православна църква”.
Автор: Димитър Христов


authors:
Теодора Драгоева
Дек
По Публикацията Работи

title: Най-романтичните звездни двойки на 2016 г.

maintext:
Епичните любовни истории не са само запазена марка за романтичните филми и книги. Има двойки в света на известните, които доказват, че връзката им е точно толкова силна и страстна, колкото и тази на героите, които пресъздават на големия екран.
Някои от тези двойки-знаменитости живеят като в сценарий на хубав романтичен филм, което ни кара да вярваме, че стойностните отношения могат да бъдат факт дори и в Холивуд.
Преди няколко дни холивудският актьор Чанинг Тейтъм поздрави съпругата си Джена Дюан за 36-ия ѝ рожден ден с трогателното послание на фона на идилична снимка, на която я е гушнал.
"Честит рожден ден, сладка моя! Не съм сигурен дали ти си моята дъга, или си гърнето ми със злато, но знам, че съм щастлив, че те имам!"
Чанинг и Джена са една от най-щастливите двойки в света на известните. Те сключиха брак през 2012-та, шест години след като се влюбиха на снимачната площадка на денс филма "Step Up". Двамата имат 3-годишна дъщеря Евърли.
Вижте в галерията на Tialoto.bg снимките на другите 19 двойки, които не пропускат да демонстрират нежността си един към друг.


title: Brexit-а разедини британците, но било време за единство

maintext:
Британският премиер г-жа Тереза Мей призова днес сънародниците си към единство през 2017 година, след година на силно разединение, станало очевидно с референдума за Брекзита, предаде БТА като цитира АФП.
В коледното се послание Мей посочи, че Великобритания се нуждае от единство и нова смела роля на международната сцена.
Страната ни трябва да използва възможностите, които носи в себе си Брекзитът, допълни Мей в посланието, излъчено от Би Би Си.
"Трябва да работим и с нашите международни партньори, за да решаваме проблемите на мира и сигурността в целия свят", каза още Мей.


title: 2 252 км за 10 часа с влак - може! В Китай!

maintext:
В Китай влезе в експлоатация една от най-дългите железопътни линии в света, която преминава през пет провинции, съобщи държавната китайска жп корпорация.
Железният път между градовете Шенхай и Кунмин е дълъг 2 252 км и преминава през провинциите Чжецян, Цянси, Хунан, Гуйчжоу и Юнан.
Пътуването между двете крайни гари ще се съкрати от 34 на 11 часа. Максималната скорост, която влакът ще развива, е 330 км/ч. По маршрута има 10 гари.
По данни на агенция Синхуа, най-дългата скоростна жп линия в страната е тази, свързваща Пекин и Гуанджоу в провинция Гуандун, простираща се на 2 298 км. Тя е в експлоатация от 2012 година.
За високоскоростна жп линия се смята електрически двупосочен железен път, по който се движат влакове със скорост от 200 до 400 км/ч.


authors:
Петя Славова
Дек
По Публикацията Работи

title: Българите - под 7 милиона души, до две години

maintext:
Населението на България в края на тази година ще е около 7 100 000 души, но след две години със сигурност ще падне под 7 млн., сочат статистически данни.
През 2016 г. България ще отбележи исторически рекорд за най-малко родени деца, откакто се води статистика за това.
До вчера на територията на страната ни са родени 59 633 деца и вероятно до края на годината този брой ще прескочи границата от 60 000, но с много малко.
До момента рекордът за най-малко родени деца "се държи” от 1997 г., когато ражданията бяха 64 125. За сравнение през 1950 г. новородените са били 182 571.
Само в три области на България тази година има по-голям брой раждания от миналата – във Велико Търново (с 286), София – 177 и Бургас (където ръстът обаче е минимален, 16).
Особено голям отрицателен прираст има в област Пловдив (- 425), а най-големият относителен отрицателен прираст е в Хасково.
Показателна е ситуацията във Видинска област, където – за цялата област – ражданията до момента са 386. Миналата година са били съвсем малко повече – 407, пише bTV.
Хората, напуснали България, тази година са 28 хил., а дошлите са 25 хил. Сред пристигналите у нас най-многобройни са гражданите на Сирия, Русия и Турция.


title: Два кораба заседнаха в плитчини край Белене

maintext:
Два кораба са заседнали тази сутрин край Белене, а корабоплаването по река Дунав в българския участък е силно затруднено заради ниско водно ниво, съобщиха от дирекция "Речен надзор-Русе" към агенцията "Морска администрация".
Заседналите плавателни съдове са под германско знаме, като на място в момента е румънски кораб, който им помага да се изместят от плитчините. В участъка газенето е ограничено до 2,10 метра.
От "Речен надзор-Русе" призовават капитаните и корабособствениците да се съобразяват с обстановката. Прагове са се образували и в района на остров Вардим, Батин, около устието на река Янтра, под остров Милка и край Попина, съобщава БТА.
Нивото на Дунав при Русе днес е 99 см спрямо условната кота "нула". Прогнозата за следващите два дни е то да спадне с още 24 сантиметра.
Директорът на Агенцията за проучване и поддържане на река Дунав Павлин Цонев обясни, че скоро не се очаква повишаване на нивото.


title: Рекорди, куриози, странности - цветната 2016 г.

maintext:
По случай края на 2016 г. британският в. "Дейли експрес" припомня някои от най-любопитните и странни събития през изминалите 12 месеца:
- През 2016 г. беше поставен нов рекорд за редене на кубчето на Рубик - 4,73 секунди. Предишното постижение беше 4,74 секунди.
- Трима бразилци във формация, наподобяваща ято гъски, поставиха рекорд по парапланеризъм в дисциплината прелет, след като летяха над 11 часа и изминаха над 560 километра.
- Джоуи Честнът, известен с прякора Челюстите, постави нов рекорд по ядене на хотдог, поглъщайки 73,5 сандвича за 10 минути.
- Двама братя спечелиха състезание по копаене на гробове в Словакия, организирано в рамките на погребална експозиция.
- Операта "Метрополитън" в Ню Йорк беше евакуирана, след като мъж разпръсна кремираните останки на своя музикален ментор в мястото за оркестъра.
- В зоопарка в Сан Диего, САЩ, тасманийски дявол на име Ник стана едва вторият представител на вида, претърпял операция за поставяне на сърдечен пейсмейкър.
- Екип от кучета подушвачи на летището в Манчестър доказа уменията си да открива малки количества сирене и наденички, но не и способностите си да намира дрога.
- За виновници за неразрешения проблем със задръстванията в Брюксел, Белгия, бяха нарочени гладни мишки, "почерпили се" с оригиналните строителни планове.
- Колумбийка, пренасяща кокаин в гръдните си импланти, беше арестувана на летището във Франкфурт, Германия.
- В Атлантическия океан между Великобритания и Исландия беше регистрирана вълна с рекордната височина от 19 метра.
(БТА)


title: Радост на "Герена"! Трима титуляри преподписват с Левски

maintext:
Трима от асовете на Левски са готови да останат на "Герена". Става въпрос за халфовете Георги Костадинов и Джереми де Ноойер, както и за централния защитник Александър Александров, пише "Меридиан мач".
Все още няма подписани договори с нито един от тях, но преговорите вървят в положителна посока. На този етап е много вероятно и тримата да склонят да останат и след лятото на 2017 година, когато изтичат контрактите им.
На "Герена" форсираха разговорите в последните седмици, тъй като въпросните играчи биха имали възможност да говорят с когото си пожелаят след 1 януари.
Както е известно, Александров се превърна в основна фигура в защитата, откакто дойде на "Герена". Той си партнира последователно с Карнер, Лукин и Пиргов. Бившият играч на Лудогорец обаче си остана константна величина за тима в отбрана.
Костадинов и Де Ноойер пък формираха една от най-добрите двойки вътрешни халфове, като именно те, както и Бурабия и Краев, са считани за бъдещето на тима в средата на терена.
Така Левски вече изпълнява плана си - да задържи основните си футболисти и да надгражда над този състав.


authors:
Бойчо Попов
Дек
По Публикацията Работи

title: Корея шамароса Qualcomm с $854 млн.

maintext:
Антитръстов регулатор в Южна Корея глоби Qualcomm с 1,03 трлн. вона (854 млн. долара) за нечестни бизнес практики, свързани с лицензирането на патенти и в продажбите на чипове за модеми. От своя страна американският производител на чипове заяви, че ще обжалва решението в съда, предава Ройтерс.
Глобата е най-голямата, налагана досега в Южна Корея, и представлява нова антитръстова пречка пред най-печелившата част от бизнеса на Qualcomm - тази с лицензирането на патенти за мобилната индустрия. Всичко това се случва в момент, в който технологичната компания се сблъсква и с проблеми, свързани с "охлаждането" на пазара на смартфони.
Комисията по търговия в Южна Корея постанови в сряда, че Qualcomm е злоупотребила с господстващото си положение на пазара и е принуждавала производители на телефони да плащат такси за ненужно голям набор от патенти, като част от продажбите на нейните чипове за модеми.
Освен това Qualcomm е пречила на конкуренцията, като е отказвала или ограничавала лицензирането на стандартни важни патенти, свързани с въпросните чипове, на конкуренти като Intel, Samsung Electronics и MediaTek, посочва регулаторът.
Той нареди Qualcomm да преговаря добросъвестно с конкурентните производители на чипове и да предоговори споразуменията си с производителите на смартфони, ако това бъде изискано от нея. Това може да повлияе на отношенията на Qualcomm с големи технологични играчи като Apple, Intel, Samsung и Huawei Technologies.
Регулаторът заяви, че е започнал разследването на практиките на Qualcomm още през 2014 г. след оплаквания от представители на индустрията, но не разкри кои точно.
Още технологични новини четете в Investor.bg


title: Още една легенда си отиде, почина Кари Фишър

maintext:
Американската актриса Кари Фишър, станала най-популярна с ролята си на принцеса Лея от сагата "Междузвездни войни", почина на 60 г. Това съобщи семейството й в изявление, пише БТА като цитира световните агенции.
Още по темата Кари Фишър или принцеса Лея е получила инфаркт 24 дек 2016 08:45 14
60-годишната актриса претърпя сърдечна криза в петък по време на 11-часовия полет от Лондон за Лос Анджелис.
Тя настъпила петнадесетина минути преди приземяването в Ел Ей.
Актрисата стана известна след ролята си в оригиналната трилогия "Междузвездни войни" през 1977 година. Тя участва и в последното продължение от поредицата "Силата се събужда".
Нейна роля бе предвидена и в планирания следващ епизод на сагата.
Кари Фишър е също писателка и сценаристка, известна с откровените разкази за борбата си с психичното биполярно разстройство и пристрастеността към медикаменти, кокаин и алкохол.
Почти автобиографичната й книга "Пощенски картички от ръба" ("Поздрави от Холивуд", Postcards From the Edge) бе филмирана през 1987 г. с участието на Шърли Маклейн и Мерил Стрийп.
Фишър трансформира в книга и моноспектакъла "Мечтаната чашка" (Wishful Drinking), игран на Бродуей и заснет като документален филм за HBO
Фишър е дъщеря на актрисата Деби Рейнолдс и певеца Еди Фишър - някога много известни в Холивуд.


authors:
Михаела Лазарова
Дек
По Публикацията Работи

title: Позите за сън издават личността

maintext:
Позата за сън може да подскаже много за личностните характеристики на човек. Тя е не само израз на това какво ни е удобно по време на сън, но и разкрива тайни кътчета от подсъзнанието и личността, за които ние самите може да не подозираме.
Поза "свободно падане"
При тази поза с разперени на всички страни крайници изглежда, че падате от някъде или плувате безтегловно в басейн. Тази поза означава, че притежавате приветлива и ведра личност, отворена към хора и нови неща.
Постоянно прегръщане
Ако прегръщате човека, до когото спите или вместо него с любов прегръщате възглавницата, вие сте доверчив човек, на когото може да се разчита. Вие сте спойката в семейството и във връзката ви. Хората, спящи в тази поза са много чувствителни и нежни.
Повече по темата може да прочетете в Az-jenata.bg


maintext:
67-годишна гъркиня роди детето на дъщеря си, съобщава електронното издание на гръцкия вестник "Етнос".
Бебето се е родило в 31-вата седмица от бременността и в момента е в кувьоз. Малкото момиченце тежи малко над един килограм.
Лекарите съобщават, че бебето и жената са добре.
Дъщерята на родилката и мъжът й правили многократни опити за изкуствено забременяване, но те били неуспешни. След консултация със специалисти решили да използват сурогатна майка.
Ембриотрансферът е направен през май 2016 г. след положително решение на съда.
Лекарите използвали генетичен материал на дъщерята и мъжа й и замразили ембрион. След като получили разрешение от съда, те трансферирали ембриона в матката на 67-годишната жена.
Специалистите били принудени да извадят бебето с Цезарово сечение в седмия месец, тъй като сурогатната майка имала симптоми на прееклампсия (високо кръвно налягане и поява на белтък в урината).
Случаят е прецедент в световен мащаб, тъй като това е най-възрастната сурогатна майка, която наред с това е и баба на бебето. След нея се нареждат 61-годишна сурогатна майка в Чикаго и 57-годишна жена от Англия.
Законодателната рамка в Гърция предвижда за трансферирането на ембрион от генетичен материал на двойка в матката на сурогатна майка, която желае и е способна да износи бременността, да има съдебно решение. За целта двойката, която искат да станат родители, предоставят на съда медицински изследвания, които показват, че не могат да имат деца, отбелязва в."Етнос".
/БТА/


title: Пентагонът потвърди: Висш военен командир от ИД убит в Сирия

maintext:
Високопоставен представител на американското министерство на отбраната потвърди, че висш военен командир от групировката "Ислямска държава" е убит при въздушен удар на оглавената от САЩ коалиция в понеделник, предаде Асошиейтед прес.
Според източника от Пентагона Абу Джандал ал Куаити е бил убит близо до язовир Табка на река Ефрат.
Ал Куаити беше ключов командир на групировката в град Ракка, каза той без да посочи повече подробности.
По-рано тази седмица Сирийският център за наблюдение на човешките права съобщи, че Ал Куаити е бил мишена на въздушен удар на коалицията. Поддръжници на ИД съобщиха във вторник в социални медии, че той е бил убит.
/БТА/


title: 50-годишен мъж загина, блъснат от влак

maintext:
50-годишен мъж от град Шивачево е починал на място, след като е бил блъснат от влак при пресичане на релсите.
Около 19&00 ч. на 25 декември в Районно управление-Твърдица е получено съобщение, че между железопътна спирка с. Сорище и жп гара - град Шивачево, пътнически влак, който се е движил по направление Карлово - Сливен, е блъснал пресичащ през железопътните релси 50-годишен мъж от град Шивачево.
Мъжът е починал на място. Това съобщиха от ОДМВР-Сливен.
Движението на влаковете е било спряно за 120 минути. Образувано е досъдебно производство.


title: Кола и трамвай се сблъскаха в столичния "Лозенец"

maintext:
Катастрофа между трамвай №10 и лек автомобил е станала в кв. "Лозенец", съобщи "Фокус", като се позова на Центъра за градска мобилност (ЦГМ).
От там увериха, че инцидентът не е тежък и няма пострадали хора. Лекият автомобил се е ударил в трамвая.
Няма забавяне на трамваите, движещи се по тази линия.
Мотрисата, участвала в пътния инцидент, вече е изведена от мястото.


authors:
Екип На Bloomberg
Дек
По Публикацията Работи

title: Основните политически тенденции през 2016-а

maintext:
През 2016 се забелязва много по-интензивното навлизане на обществени движения на терена на политическото действие както в Западна, така и в Централна Европа и на Балканите. Това коментира политологът Ваня Нушева в ефира на Bloomberg TV Bulgaria.
Според нея това е резултат както от недостатъчно ефективното функциониране на традиционните политически партии, така и от факта, че социалната структура на западноевропейското общество не е толкова силно стратифицирана и с толкова силни различия, както е била преди 50 години.
Нушева коментира кризата на представителната демокрация и на модела, по който функционират политическите партии.
"Те все повече се отдалечават от традиционния модел, при който политиката е резултат от интегрираните усилия на хората, които се обединяват, за да изразяват чрез свои представители интересите си. Традиционните политически партии у нас и в Западна Европа все повече се превръщат в структури, които недостатъчно адекватно изразяват интересите на членовете си."
Вижте целия разговор във видеото на Bloomberg TV Bulgaria


authors:
Бойчо Попов
Дек
По Публикацията Работи

title: Всеки канадец - с бърз интернет

maintext:
Всеки един гражданин на Канада трябва да разполага с поне 50 Mbps скорост за сваляне на файлове от интернет. За качване скоростта трябва да е поне 10 мегабита на секунда. Това се изисква от нова разпоредба на местния телекомуникационен регулатор (CRTC). Той припознава нуждата от задължителен високоскоростен интернет достъп, който вече е определен като "основна телекомуникационна услуга", до която право на достъп има всеки гражданин.
Според новата разпоредба всички потребители, дори тези в отдалечените райони, където капацитетът на операторите често не е голям, трябва да имат достъп до неограничен план за данни, пише местното издание The Globe and Mail.
Според CRTC вече 82% от канадците разполагат с такава скорост, но около два милиона канадски домакинства все още нямат достъп до подобна скорост. Целта е до 2021 г. над 90 процента от населението да има осигурен бърз интернет достъп.
Досега само фиксираните телефонни линии бяха със статут на базова необходимост.
Решението на регулатора е подкрепено и от заделянето на бюджет от 750 млн. долара, които трябва да се вложат в изграждането на интернет мрежи в отдалечените райони на страната. Средствата ще се инвестират по равно през следващите 5 години.
„Бъдещето на икономиката, просперитетът и обществото ни налагат да си поставим амбициозни цели и да свържем всички канадци", казва председателят на комисията Жан-Пиер Блас, цитиран от The Verge.
Според него заложените високи скорости са съобразени с тези, заложени като цели от най-важните търговски партньори на страната. В САЩ средната скорост е 25 Mbps, в Австралия - 25, за Европа – 30, а заложената за Германия цел е 50 Mbps.
България е на 23-то място в света по скорост на интернет връзката през 2015 г., показва справка в сайта netindex.com. Средната скорост за сваляне възлиза на 37,86 mbps при средни показатели за света от 23,3 Mbps.
Още технологични новини четете в Investor.bg


title: One Direction - най-печелившите европейски знаменитости

maintext:
Момчетата от популярната група One Direction оглавиха класацията на сп. "Форбс" за най-печеливши европейски знаменитости, въпреки че бяха в почивка през изминалата година, съобщи Контактмюзик.
One Direction заемат първото място със спечелени 110 милиона щатски долара през изминалите 12 месеца. Част от приходите им са от финалния етап на турнето им "On The Road Again", както и от рекламни договори.
На второ място е класиран португалският футболен ас Кристиано Роналдо с печалби от 88 милиона долара. Трета е британската певица Адел с 80,5 милиона долара.
В Топ 10 сп. "Форбс" за най-печеливши европейски знаменитости намират място още звездите на тениса Роджър Федерер и Новак Джокович, рок легендите "Ролинг стоунс", DJ Калвин Харис, Пол Маккартни, ирландските рокаджии Ю Ту и британският кулинар Гордън Разми.
(БТА)


authors:
Красимир Ангелов
Обновена
Дек
По Публикацията Работи

title: Белезници за 26-годишен, участвал в телефонна измама

maintext:
Силистренски криминалисти и полицаи от Русе задържаха 26-годишен мъж, участвал в телефонна измама, съобщават от Областната дирекция на МВР В Силистра.
В следобедните часове във вторник, пътувайки с личния си автомобил "Мерцедес" към Русе, мъжът бил спрян на изграден контролно-пропускателен пункт в района на община Сливо поле.
При претърсване в автомобила му била намерена сумата от 10 000 лева, взета същия ден от измамен 88-годишен силистренец. Възрастният човек получил обаждане на домашния си телефон по придобилия напоследък популярност сценарий за участие в полицейска операция по залавяне на телефонни измамници. Той повярвал на думите на мнимия полицейски служител, който поискал от него да постави в найлонов плик наличните си пари и да го завърже за портата на двора си.
Мъжът изпълнил указанието, поставяйки в плика 10 000 лева. След това бързо се прибрал в дома си, за да не пострада в очакваната престрелка при задържането на измамниците.
Получавайки информация за случая, служителите на сектор "Криминална полиция" предприели незабавни действия и със съдействието на русенските си колеги задържали измамника. Отнетата сума била намерена и иззета.
На този етап се смята, че задържаният е участвал в извършването на телефонната измама в ролята на куриер. Той е познат на органите на реда с дребни кражби в миналото.
Разследването продължава. Провеждат се оперативно-издирвателни действия по установяване самоличността и на други хора, съпричастни по случая.
Преди няколко дни друг мъж, участвал в телефонни измами, бе задържан при операция на силистренските криминалисти.


title: Полски тир виси от най-високия виадукт на АМ "Хемус"

maintext:
Тир с полска регистрация виси от най-високия виадукт на магистрала "Хемус" между първия и втория тунел в посока София-Варна.
Шофьорът все още се намира вътре. Очаква се всеки момент влекач да издърпа камиона обратно на платното.
Пожарникари са обезопасили района около инцидента, съобщава Нова тв.
Междувременно от АПИ съобщиха за временни ограничения в движението по редица пътища заради силния снеговалеж и снегопочистване.
Ограничено е движението на МПС-та над 12 т в участъка София-Ябланица по автомагистрала „Хемус“ в посока Варна и посока Ловеч. Ограничението важи и за пътищата Пирдоп-Долно Камарци, Рибарица-Шипково в област Ловеч, както и по пътищата Девин-Михалково и Батак-Доспат.


description: Китай изстреля два спътника

title: Китай изстреля два спътника за дистанционно сондиране на Земята

maintext:
Китай изстреля два спътника "Гаоцзин-1" за дистанционно сондиране на Земята от космодрума Тайюан в провинция Шанси, съобщи ТАСС.
Спътниците вече са изведени на планираната орбита. Те ще бъдат използвани за научни експерименти и наблюдения на повърхността на Земята. Апаратите ще бъдат използвани на търговска основа.
Спътниците бяха изстреляни с ракетата-носител "Чанджън-2D" ( Великият поход-2D).
През 2017 г. се очаква да бъдат изстреляни още два апарата "Гаоцзин 1".
/БТА/


authors:
Вера К. Александрова
Дек
По Публикацията Работи

title: Инвентаризация затваря КАТ-София след 12 часа

maintext:
Инвентаризация ще затвори КАТ-София за граждани след обяд. Това съобщиха от пресцентъра на МВР, пише “Фокус“.
Инвентаризацията ще бъде извършена на ценните образци и регистрационните табели.
По тази причина от 12.00 часа ще бъде преустановена работа с граждани за регистрация и пререгистрация на пътни превозни средства, връчване на наказателни постановления и справки и въвеждане на платени глоби, обясниха от МВР.
Няма да се обслужват гражданите и за подаване на документи за издаване и подмяна на шофьорски книжки и контролен талон, както и издаване на удостоверения на водачи на МПС.


title: Почина екранната партньорка на Луи дьо Фюнес - Клоди Жансак

maintext:
Клоди Жансак, станала известна покрай съвместната работа във филми с Луи дьо Фюнес, почина на 89-годишна възраст, съобщи Нова тв.
Актрисата е починала в съня си, съобщи синът й Фредерик Шемен.
Жансак се е снимала в повече от сто филма. В десет филма тя изпълнява ролята на съпругата на персонажа, игран от Луи дьо Фюнес.
Сред тях са "Голямата ваканция”, "Оскар", "Полицаят се жени", "Полицаят се пенсионира", "Скъперникът", "Полицаят и полицайките". "Тя се снимаше във филми до последно", подчерта синът й.
През последната година Жансак участва във френско-белгийския филм "Баден-Баден".